Folkepension udbetales månedsvis bagud fra den 1. i måneden efter, at betingelserne er opfyldt. Du vil altså være folkepensionist fra 1. april 2032, og du vil få den første udbetaling den sidste bankdag i april måned. I forhold til ældrechecken har du ret i, at den vil blive udbetalt første gang 1. januar 2033, hvis du er berettiget til den. Det kræver, at din ”tillægsprocent” er over nul. Tillægsprocenten er nul, hvis du er enlig og tjener 91.300 kr. (2023) eller derover om året ud over folkepensionen, eller hvis du er gift eller samlevende, og I tilsammen har indkomster på 182.900 kr. (2023) eller over om året ud over jeres folkepension. Tjener du/I mindre end det, vil du kunne få ældrecheck i et eller andet omfang, hvis den altså – som du skriver – stadig findes til den tid. Vær i øvrigt opmærksom på, at medmindre du er førtidspensionist, når du rammer pensionsalderen, og dermed overgår automatisk til folkepension, skal du ansøge om folkepensionen. Du får en reminder fra Udbetaling Danmark, når tiden nærmer sig.